กรมเชื้อเพลิงฯไฟเขียว PTTEP-เอกชน เดินเครื่องผลิตปิโตรฯตามเดิม!
"บิ๊กโย่ง" ยันกรมเชื้อเพลิงฯไฟเขียวเอกชนผลิตปิโตรฯต่อ ปลดล็อคโครงการ S1 ของ PTTEP บนที่ส.ป.ก.
26 มิ.ย. 2560

พล.อ.อนันตพร กาญจนรัตน์ รมว.พลังงาน เปิดเผยว่า ขณะนี้กรมเชื้อเพลิงธรรมชาติได้ส่งหนังสือแจ้งไปยัง 7 บริษัทผู้รับสัมปทานที่มีการทำสัญญาอยู่แล้ว ให้สามารถกลับมาผลิตปิโตรเลียมในที่ดินของสำนักงานปฏิรูปที่ดินเพื่อเกษตรกรรม(ส.ป.ก.) ต่อไปได้ตามเดิม หลังจากคณะรักษาความสงบแห่งชาติ (คสช.) ออกคำสั่งตามมาตรา 44 เพื่อใช้พื้นที่ ส.ป.ก.ในการทำประโยชน์ด้านการสำรวจและผลิตปิโตรเลียม
“ม.44 ที่ออกมาเพื่อให้แหล่งสัมปทานที่มีสัญญาแล้วสามารถกลับมาเดินผลิตต่อได้เช่นเดิม ซึ่งทางกรมเชื้อเพลิงธรรมชาติได้ส่งหนังสือแจ้งไปยัง 7 บริษัทแล้ว” รมว.พลังงาน กล่าว
สำหรับกรณีแนวคิดค่าสำรองไฟฟ้าสำหรับกลุ่มผู้ผลิตไฟฟ้า ทางการไฟฟ้าฝ่ายผลิตแห่งประเทศไทย (กฟผ.) มีสิทธิแสดงความคิดเห็น แต่อำนาจในการตัดสินใจของที่กระทรวงพลังงาน
ดังนั้นจึงส่งผลให้ บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP กลับมาผลิตปิโตรเลียมในพื้นที่ส.ป.ก. ในโครงการ S1 ได้ตามเดิม
ขณะเดียวกัน ยังมีบริษัทเอกชนอีกจำนวน 6 ราย ที่สามารถกลับมาผลิตปิโตรเลียมบนพื้นที่ ส.ป.ก.ตามเดิมอีกด้วย ดังนี้
1.บริษัท ซีเอ็นพีซีเอชเค (ไทยแลนด์) จำกัด แปลงสัมปทานในพื้นที่ จ.กำแพงเพชร จ.สุโขทัย
2.บริษัท อีโค่ โอเรียนท์ รีซอสเซส (ประเทศไทย) จำกัด แปลงสัมปทานพื้นที่ จ.เพชรบูรณ์
3.บริษัท พีทีทีอีพี เอสพี ลิมิเต็ด แปลงสัมปทานพื้นที่ จ.ขอนแก่น จ.อุดรธานี
4.บริษัท อพิโก้ (โคราช) จำกัด แปลงสัมปทานพื้นที่ จ.ขอนแก่น จ.อุดรธานี จ.กาฬสินธุ์
5.บริษัท ทวินซ่า ออยล์ ลิมิเต็ต แปลงสัมปทานพื้นที่ จ.พิษณุโลก
และ 6.บริษัท ย่านฉาง ปิโตรเลียม (ไทยแลนด์) จำกัด แปลงสัมปทานพื้นที่ จ.บุรีรัมย์